Mike Villa Fonseca (UFG), 2024-05-29:
Tak for ordet, formand.
Klokken er mange, men så har vi også prøvet en 16-timersvagt, som man har som sygeplejerske – det sker jo.
Og der er også folk rundtomkring i Danmark, der arbejder om natten og holder hjulene i gang.
Jeg skal nok forsøge at gøre min tale meget kort.
Ja, økonomien er god, og beskæftigelsen er høj i dag, men hvordan ser fremtiden ud om 5, 10, 20 år, særlig når vi kigger på demografien?
Så er jeg mildt sagt bekymret for min generation.
Det er måske også, fordi jeg er en af de yngste her i Folketingssalen.
Jeg plejer at sige, at før var vi mange til at betale for og tage os af de få, nu er vi få til at betale for og passe på de mange.
Hvordan ser vores velfærdssamfund ud i fremtiden?
Ja, man kan fortsætte i den retning og blive ved.
Vi har fået præsenteret den nye ældrereform – og tak for det – med faste teams og tillid til medarbejderne og ledelsen.
Det er dejligt, men hvad med sundhedspersonalet, som skal indgå i disse teams?
Hvor er de?
Overskriften peger på større frisættelse og mindre bureaukrati.
Udfordringen er bare, at bureaukrater, der har designet frisættelsen af kontrollen, er blevet til kontrol af frisættelsen.
Lidt over 20 nye punkter i reformen peger på kontrol.
Var det målet?
Den største udfordring i vores velfærdssamfund, særlig i sundhedsvæsenet og ældreplejen, er fastholdelse og rekruttering.
Derfor er det nok heller ikke den bedste idé at sætte gebyret op for sygeplejerskers autorisation.
Beredskabet får en større og større rolle i at sikre danskerne og skabe tryghed.
Det er de gode til.
Det kan vi jo reflektere lidt over.
Men vores danske samfund står over for forskellige slags trusler og opgaver, og derfor håber jeg også på et øget fokus, hvor midler til opgaver løftes op til et niveau, som retter op på års ubalance, hvor beredskabet lidt ligesom forsvaret har været glemt.
Beredskabets opgaver øges hele tiden, da klimaet er i en voldsom forandring, som kræver en øget indsats, og det er en indsats, som både skal udøves nationalt og lokalt, men også internationalt.
Nogle skal passe på dem, som passer på os.
Sundhedsvæsenet er et fundament i vores velfærdssamfund.
Danskerne er innovative, og vi elsker at komme med nye smarte løsninger.
Synergien udebliver oftere og oftere i det regionale setup.
Vi skaber ofte en kontrast med flere udfordringer end løsninger, selv om det ikke er målet.
Danmark behøver ikke regionerne.
Man kan næsten fristes til at sige, at Danmark kunne klare sig bedre uden regionerne.
Sådan en løsning kunne være Ambulance Danmark, et nationalt beredskab med ensartede regler og ensartet service, som er en tvingende nødvendighed i forhold til uddannelsen af reddere og den præhospitale fremtid.
Giv ambulanceredderne tillid og et selvstændigt virksomhedsområde.
Vi venter alle i spænding på Sundhedsstrukturkommissionens anbefalinger.
Der er blevet talt meget om det økonomiske råderum, som skabes af indtægter, som overgår vores forventninger.
Det er ikke underligt, når vi tænker på, at vi er en tid, hvor de store årgange producerer værdier på arbejdsmarkedet.
Der burde måske lægges midler til side eller preppes til den fremtid, hvor mindre årgange skal stå for den samme produktion, som vi kender i dag.
Hvis man har betalt for meget i skat, får man penge tilbage i skat.
En tanke kunne være at sende de milliarder, der er fundet i råderummet for tredje gang, retur til danskernes husholdning og ønske dem en god sommerferie.
Kan I sove godt.
Tak for ordet, formand.